Juan de Ampués

Juan Martínez de Ampiés, tambe konosí komo Martín de Ampués, (☆ fecha deskonosí na Aragón - † 8 di febrüari 1533 na Hispañola) tabata un ofisial di ehérsito spaño ku a bira un di e promé figuranan kolonial relashoná ku e islanan ABC.

 Bida i karera kolonial 
Ampiés a yega na Hispañola rònt di 1511, kaminda el a sirbi komo regidor (miembro di e konseho kolonial) i a atkirí un posishon distinguí den atministrashon di e kolonianan spaño. E tabatin tambe plantashon, bestia, i e monopolio di sklabitut indígena pa e peska di perla na Cubagua, un isla chikí dilanti di e kosta di Venezuela aktual.

Entre 1513 i 1515, Ampiés a organisá deportashon di e indígenanan di Kòrsou, Aruba i Boneiru. Nan kantidat total ta estimá na serka di dos mil persona, ku a ser transportá pa Hispañola pa traha den plantashon i mina. Esaki ta marka un di e promé episodionan di eksplotashon i despoblashon forsá den e islanan ABC.

 Enkomienda di islanan ABC 
Na 1525, Ampiés a kumpra e islanan Aruba, Boneiru i Kòrsou komo enkomienda,Adi Martis, De geschiedenis van Aruba tot 1816, van zustereiland tot imperium in imperio, LM Publishers, 2018, pp.224, ISBN 978-94-6022-482-9 un sistema ku ta duna un kolonisadó kontrol limitá riba tera i hende indígena na nòmber di Korona spaño. Den práktika, e islanan a bira su propiedat atministratívo, pero kuido ofisial di e poblashon tabata wòrdu neglishá.

 Fundashon di Santa Ana de Coro 
Na yüli 1527, Ampiés a funda e siudat Santa Ana de Coro, na kosta nortwest di Venezuela, ku e meta di fortalesé e komersio di esklabo indígena i e kontaktonan regional. E siudat a bira kapital di e Provinsia di Venezuela, i Ampiés su promé gobernador (1527–1529).

Su término di gobernashon tabata breve; den 1529 el a bandoná e region despues ku emperador Carlos V a otorgá e derechinan kolonial di Venezuela na e famia bankero Welser for di Augsburg. E bankeronan aleman tabata e inisiadónan di e eksperimento di kolonisashon aleman den Amérika Spaño, ku a kousa destrukshon grandi den e region, manera dokumentá pa Bartolomé de Las Casas.

 Muerte i legado 
Ampiés a fayesé na Hispañola na 1533. E enkomienda di e islanan ABC, ku tabata deskuidá despues di su salida, a pasa na su yerno, Lázaro Bejarano,Luc Alofs, Koloniale Mythen en Benedenwindse eilanden, Curacao, Aruba en Bonaire in inheems perspectief, ca. 1466-1636, Leiden, Sidestone Press, 2018, pp. 174, ISBN 978-90-8890-601-5 kende a bira un figura konosí pa su obranan literario, ora ku algun di nan a keda destruí riba òrdu di e Inkisishon.

Den historia kolonial di e islanan ABC, e akshonnan di Ampiés ta wòrdu konsiderá te dia di awe komo e komienso di e kontrol spaño formal riba e islanan, promé ku nan a bini bou di mando hulandes den siglo XVII.

Category:Hende
Category:Historia di Aruba
Category:Historia di Boneiru
Category:Historia di Kòrsou